देस में ए घरी एगो अलगे माहौल बनल बा. सर्जिकल स्ट्राइक जइसन सब्द प व्हाट्सअप ग्रुप में खूब चुटकुला चलता आ देस्भक्ति के साबित करे के मौसम चल रहल बा. हमनी के विसाल देस में कई गो अइसन समस्या बेर बागर आवत रहेली स जेके हमनी के परसाद मान के ग्रहण कईल जाला. एही देस में एक ओर सूखा से जनता मरेले आ दूसरी ओर बाढ़ के त्राहि-त्राहि चलत रहेला. एही माहौल में देस में अचानक से एगो ज्वार आ गईल बा. सन्नाटे में सुत्त्ल देस जाग गईल बा आ कहे लागल बा कि सैकड़ों साल के कायरता अब दबंगई में बदल गईल बा आ अब हमनी के केहू चुनौती ना दे सकेला. केहू एकर जश्न मनावता आ केहू सबूत मांगता लेकिन ए कुल के बीच में आदमी के एगो बेमारी घेरले जाता. सवाल उठावल, जवन कवनो सभ्यता के जीवित भईला के पहिला सबूत होखे के चाहीं, खराब आदत में बदल गईल बा. अब ई खराब आदत धीरे-धीरे एगो खराब बेमारी में बदल गईल बा. सवाल उठवला वाला मरीज के इलाज सबसे पहिले माई बहिन के गारी से कईल जाला. एकरो से ओकर बेमारी ठीक ना होखे त ओके देसद्रोही कहल नया-नया खोजल टीका निहर काम करत बा. आ अगर मरीज के सवाल उठावे वाला बेमारी हद से पार हो जाय त फिर ओकरी ऊपर चढ़ाई कईला ले बढ़िया कवनो इलाज नईखे.
बगईचा उहे सुंदर होखेला जवना में कई-कई रंग आ सुगंध के फूल पौधा होखेला लेकिन अब कुछ रंग आन्हर लोग ए देस के बगईचा में एकही रंग आ एकही गंध के फूल उगावे खातिर पूरा मेहनत क रहल बा. ताजा खबर बा कि वृन्दावन में एक जाने कुछ अइसन सवाल के जवाब खोजे खातिर कुछ दोस्त मित्रन के बोलवने रहलन जेकरी जवाबन से उ संतुष्ट ना रहुवन. लोग बाग़ एक जगह पर बईठे बतियावे सुरु करुवे लोग तले डाक्टर लोग उनकर इलाज करे आ गउवन आ सवाल जवाब पीछे छोड़ के मार पीट सुरु क दिहुवे लोग. मामला अभी गरम बा आ देखे के बा कि सवाल के जवाब खोजे वाला जिज्ञासु लोग हारेला कि हर सवाल के दबावे वाला लोग.
ए बीच लिखे पढ़े वालन के दुनिया में एगो गीत लिखे गावे वाला के नोबल मिलल ह त कई लोगन के मरीच लाग गईल ह. ई खिसिआये वाला लोग पैदा होते गंभीर कबिता ओबिता सुने पढ़े भा लिखे लागल होई लोग. ई लोग कब्बो लोरी सुन के ना सुत्त्ल होई आ कब्बो स्कूल में देस्भक्ति गाना प सीधा खड़ा भईले इनकर रोआं ना खड़ा भईल होई. लोकप्रियता के बेकार आ बीमारी समझे वाला लोगन के समस्या भी सवाल दबावे वाला लोगन से बहुत अलग नईखे. फरक बस एतने बा कि एगो पार्टी प्योर जाहिल बा त दुसरकी खातिर पढ़ल लिखल जाहिल कहल ढेर ठीक रही.
bho_Deva bho_Deva bho_Deva